Γνωμοδότηση της Οικονομικής και Κοινωνικής Επιτροπής σχετικά με την «Πρόταση οδηγίας του Ευρωπαϊκού Κοινοβουλίου και του Συμβουλίου για την τρίτη τροποποίηση της οδηγίας 88/344/ΕΟΚ για την προσέγγιση των νομοθεσιών των κρατών μελών που αφορούν τους διαλύτες εκχύλισης οι οποίοι χρησιμοποιούνται στην παρασκευή των τροφίμων και των συστατικών τους»

(97/C 66/02)

Στις 17 Οκτωβρίου 1996, και σύμφωνα με το άρθρο 100 Α της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την παραπάνω πρόταση.

Το τμήμα περιβάλλοντος, δημόσιας υγείας και κατανάλωσης, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 8 Νοεμβρίου 1996. Εισηγητής ήταν ο κ. Gardner και συνεισηγητές ο κ. Colombo και η κ. Davison.

Κατά την 340ή σύνοδο ολομέλειας (συνεδρίαση της 27ης Νοεμβρίου 1996), η Οικονομική και Κοινωνική Επιτροπή υιοθέτησε με 97 ψήφους υπέρ, 3 κατά και 2 αποχές, την ακόλουθη γνωμοδότηση.

1. Εισαγωγή

1.1. Προτείνεται οι τεχνικές πτυχές των εγκεκριμένων διαλυτών (χρήσεις και υπολείμματα) να μπορούν να τροποποιούνται μέσω διαδικασίας επιτροπής. Αυτές οι τεχνικές πτυχές περιορίζονται στην χρήση, τους όρους χρήσης, και τα ανώτατα επίπεδα υπολειμμάτων.

1.2. Προτείνεται η διαγραφή δύο διαλυτών που περιλαμβάνονται στην οδηγία 88/344/ΕΟΚ, διότι η βιομηχανία δεν διαβίβασε σχετικά τοξικολογικά δεδομένα στην Επιστημονική Επιτροπή Τροφίμων.

1.3. Τα υπολείμματα του εξανίου στα λίπη και στα έλαια που οφείλονται λόγω της χρήσης αυτού του διαλύτη μειώνονται από 5 mg/kg σε 1 mg/kg, διότι οι σημερινές τεχνικές πρόοδοι καθιστούν δυνατή τον προσδιορισμό του εξανίου σε αυτό το χαμηλό επίπεδο.

1.4. Προτείνεται η προσθήκη ενός νέου διαλύτη που ενέκρινε η Επιστημονική Επιτροπή Τροφίμων για το εκχύλισμα αρωματικών ουσιών. Τα υπολείμματα του 1,1,1,2-τετραφθοροαιθανίου σε αρωματικές ουσίες που εξάγονται από φυτά και μπαχαρικά είναι εξαιρετικά περιορισμένα. Ο διαλύτης θα χρησιμοποιηθεί με μια μέθοδο θερμοκρασίας περιβάλλοντος χώρου και, κατ'αυτό τον τρόπο, θα προστατευθούν οι ευαίσθητες αρωματικές ουσίες. Αυτή η χημική ένωση έχει μακρά ιστορία χρησιμοποίησης ως προωστικό αέριο στους εισπνευστήρες για το άσθμα.

2. Γενικές παρατηρήσεις

Η ΟΚΕ εγκρίνει την πρόταση.

3. Λεπτομερείς παρατηρήσεις

3.1. Άρθρο 1, σημείο 1

3.1.1. Αυτό θα επιτρέψει τεχνικές μόνο τροποποιήσεις, μέσω της διαδικασίας επιτροπής, αντί να εκδίδεται νέα οδηγία του Συμβουλίου για κάθε μία από τις τροποποιήσεις. Η σημερινή διαδικασία τροποποίησης μέσω μιας οδηγίας του Συμβουλίου και του Ευρωπαϊκού Κοινοβουλίου είναι εξαιρετικά χρονοβόρα και δημιουργεί όλο και περισσότερες δυσκολίες. Η διαδικασία επιτροπής καθιστά δυνατές την έγκαιρη εφαρμογή τεχνικών αλλαγών και εκτιμήσεις εκ μέρους της Επιστημονικής Επιτροπής Τροφίμων.

3.1.2. Από την άλλη πλευρά, η διαδικασία επιτροπής δεν επιτρέπει μια επαρκή συμμετοχή των πολιτών. Σε τελική ανάλυση, η ΟΚΕ αποδέχεται τη διαδικασία επιτροπής που προτείνει η Επιτροπή, αλλά επιμένει ότι απαιτείται προηγούμενη διαβούλευση με τους διάφορους κοινωνικο-οικονομικούς εταίρους (καταναλωτές, παραγωγοί, εργαζόμενοι και γεωργοί) που εκπροσώπουνται στην Επιστημονική Επιτροπή Τροφίμων.

3.1.3. Πρέπει να τονισθεί ότι η σχετική τροποποίηση σχετίζεται μόνο με τεχνικές αλλαγές.

4. Άρθρο 1, σημείο 2

Οι διαγραφές και οι προσθήκες είναι σύμφωνες με τα πορίσματα της Επιστημονικής Επιτροπής Τροφίμων και τις σημερινές ανάγκες των χρηστών.

Βρυξέλλες, 27 Νοεμβρίου 1996.

Ο Πρόεδρος της Οικονομικής και Κοινωνικής Επιτροπής

Tom JENKINS